ועדת הכלכלה, כנסת 18, פרוטוקול מספר 60, 2009-07-21 09:30

אופיר אקוניס: אני פותח כעת את הישיבה הראשונה מתוך סדרת ישיבות בנושא תקנות תעבורה.

אופיר אקוניס: אנו מתחילים עם תקנות התעבורה (תיקון מס' ...), התשס"ח-2008, בדבר לוחית זיהוי שלישית.

אופיר אקוניס: מי יציג את התקנות?

אופיר אקוניס: בבקשה.

חוה ראובני: שינוי התוספת העשירית מתבקש.

חוה ראובני: הרקע הוא אותם כלי רכב שהמצלמות של כביש 6, בגלל המבנה שלהן, לא קולטות ומצלמות את לוחית הרישוי ולכן לא ניתן לשלוח להם חשבונות.

חוה ראובני: לכן כבר כיום יש בתוספת העשירית רשימה של כמה סוגי כלי רכב שחייבים בלוחית רישוי שלישית במיקום שונה במקצת כדי שהמצלמות יקלטו אותם ושאפשר יהיה לחייב אותם כדין על-פי החוק בתשלום אגרה בכביש 6.

חוה ראובני: הניסיון העלה שיש איזה חסר ויש עוד סוגי כלי רכב שהמצלמות לא קולטות את מספריהם.

אופיר אקוניס: עם אילו כלי רכב יש בעיה, למשל?

חוה ראובני: לכן אנחנו מבקשים להוסיף שתי קבוצות: הנגררים והנתמכים הכבדים מעל 10 טון; וכן כל המשאיות הכבדות (N3), שהם כלי רכב מעל 12 טון, כלי רכב גדולים וכבדים.

חוה ראובני: בגלל מבנה השלדה ומיקום הגלגלים וכיוצא בזה יוצא שלוחית הרישוי ממוקמת באופן שהמצלמה עלולה לא לקלוט.

אופיר אקוניס: מתי הבעיה הזאת זוהתה?

אופיר אקוניס: זה בוודאי קיים כבר כמה שנים.

אופיר אקוניס: מעניין אותי לדעת למה רק עכשיו אתם מביאים את התקנות.

אהוד סביון: התקנה הזאת עברה ממש לפני פתיחת הכביש, בשנת 2004.

אהוד סביון: אז זיהינו שכל לוחיות הזיהוי של הרכבים הכבדים, משאיות מכל הסוגים, חלקן הגדול נמצא על השלדה והמצלמות לא יכולות לצלם אותן.

אהוד סביון: דרך אגב, הבעיה הזאת לא קיימת רק בכביש 6, אלא היא בעיה כללית גם מבחינת המשטרה כאשר עוברים את המצלמות של המשטרה והן לא מצליחות לתפוס את כל אלה שעוברים באדום.

אופיר אקוניס: ב-2004 זיהיתם את הבעיה ורק עכשיו הבאתם תיקון לתוספת העשירית?

אהוד סביון: לא, רק רגע.

אופיר אקוניס: אני אתך, דרך אגב.

אהוד סביון: אז עבר החוק, אז עברה התקנה ופשוט שכחנו שני סוגי משאיות: מעל 10 טון ומעל 12 טון.

אהוד סביון: מאז אנחנו פועלים כדי לנסות להעביר את ההשלמה של התקנה הזאת.

אופיר אקוניס: אני יכול לנצל את ההזדמנות ולברך אותך?

אהוד סביון: תודה רבה.

אופיר אקוניס: לברך אותך ואת המדינה ואת כל הנוסעים בכביש.

אופיר אקוניס: הקטע הצפוני שנחנך אתמול יש לו באמת חשיבות תחבורתית וחברתית.

אופיר אקוניס: אני מקווה שהודעתו של ראש הממשלה, שאמר שהכביש יגיע עד קריית שמונה, תתאמת.

אהוד סביון: הוא החזיר את המזלג לקריית שמונה.

אהוד סביון: המזלג היה מתוכנן כך במקור, ירד ועכשיו אני מקווה שחזר.

אופיר אקוניס: יופי.

אופיר אקוניס: טוב מאוד.

אופיר אקוניס: ההודעה שלו בהחלט חשובה.

אופיר אקוניס: כפי שאומרים: צאו לדרך, ובהצלחה עם הקטע החדש.

אופיר אקוניס: יש הערות לאיגוד המובילים?

גבי בן הרוש: בוקר טוב.

גבי בן הרוש: המטרה שלנו היתה להגיע לדיון ולהתנגד, אבל בסך הכול הגענו עם משרד התחבורה ועם חברת "דרך ארץ היוויז" להסכמה, כמו בפעם הקודמת, לפחות מבחינת המימון והערכה חשבונאית, שאנחנו נוסיף את המספר.

גבי בן הרוש: אין לנו עניין שחלק יברחו מתשלום האגרה.

גבי בן הרוש: יש בינינו סיכום.

אופיר אקוניס: טוב מאוד.

גבי בן הרוש: מר עוזי יצחקי שומע אותי.

גבי בן הרוש: אני מבקש ממך כיושב-ראש הוועדה, יש לנו בעיה כואבת מאוד ואקוטית שמקשה עלינו במצב הכלכלי הקשה.

גבי בן הרוש: אני מצטרף לברכות שלך על פתיחת קטע 18 בכביש 6, אבל גם היום אנחנו מגיעים עם הפסקל לכל צד ב-70 שקל לכיוון אחד, ועם הקטע הדרומי אנחנו נגיע לכדי כך שמשאית תשלם פעמיים על הכביש הזה קרוב ל-400 שקל.

אופיר אקוניס: בקטע הדרומי בינתיים הסרנו את הטלת האגרה, לדאבון לבם של החברים.

גבי בן הרוש: התעריף היום מקשה מאוד על נהג המשאית.

גבי בן הרוש: אם אצטרך לשלם היום 200 שקל ויותר ליום – אנחנו עדיין לא מרוויחים את זה.

גבי בן הרוש: אני מבקש לנצל את הנוכחות שלי בוועדה, ומר עוזי יצחקי שומע אותי, ולבקש שמשרד התחבורה בכל זאת יילך אתנו לדיון משותף, לראות איך יוכלו להקל עלינו כי אנו משלמים פי שלוש.

גבי בן הרוש: עורקי התנועה במדינה סתומים.

גבי בן הרוש: אני נוסע כמעט מדי יום בדרך בין חיפה ותל-אביב ואין אפשרות לנסוע.

גבי בן הרוש: במקום לעודד אותנו לנסוע בכביש 6, עושים ההיפך.

אופיר אקוניס: אני מקבל את הצעתך.

אופיר אקוניס: אני מבקש ממך גם כן, אם תוכל בשמי, כמי שמשתמש בחלק נכבד מכביש 6, לבקש מחלק מנהגי המשאיות, בעיקר אם אינני טועה "נבאלי" או משהו כזה, לנהוג שם קצת יותר בזהירות ולא לעקוף.

אופיר אקוניס: לא כל-כך דחוף לעקוף אחד את השני בכביש 6 ולסתום את המסלול השמאלי.

אופיר אקוניס: אני לא יודע מי הוא "נבאלי" הזה.

לאה ורון: וגם בכניסה לירושלים.

אופיר אקוניס: אני מקבל את בקשתך.

אופיר אקוניס: אם אפשר תעביר גם את הבקשה שלנו, פשוט להרגיע קצת.

אופיר אקוניס: אם אפשר קצת יותר בנחת.

גבי בן הרוש: אל"ף, אני אשמח.

גבי בן הרוש: רק דבר אחד מוזר לי.

גבי בן הרוש: כביש 6 התחיל יפה עם ניידות.

גבי בן הרוש: אני לא רואה אותן יותר.

אופיר אקוניס: אגב, גם אני לא.

אופיר אקוניס: אתה מדבר על ניידות משטרה?

גבי בן הרוש: לא.

גבי בן הרוש: ניידות שצריכות לסייע במקרה של תקלה, וחבל.

אופיר אקוניס: את זה אני רואה דווקא.

אופיר אקוניס: את ניידות המשטרה אני לא רואה.

אהוד סביון: הסיירים שלנו עובדים.

אהוד סביון: תגברנו עכשיו סיירים גם עבור הקטע הצפוני, שני רכבים של סיירים, וגם בדרומי.

אהוד סביון: אכיפת תנועה – זה המשטרה.

גבי בן הרוש: בסדר, אבל לא יקרה שום דבר אם נתפוס את הנהגים הסוררים.

גבי בן הרוש: הם עובדים על הקו הזה באופן קבוע, צודק היושב-ראש, וצריך להרגיע אותם.

אהוד סביון: נפנה למשטרה בבקשה לתגבר את האכיפה.

אהוד סביון: בחלק מן הדרך הוספנו תמרור "אי עקיפת משאיות".

אהוד סביון: בשני קטעים – למשל בבית נחמיה יש קצת עלייה – כדי שלא יקרה מה שאתה אומר הוספנו תמרור "אי עקיפה למשאיות".

אופיר אקוניס: התמרור טוב.

אופיר אקוניס: השאלה אם הוא נאכף.

אופיר אקוניס: מר גבי בן הרוש, אם אפשר אני מבקש שתוציא מכתב או הוראה מטעמך לנהגי המשאיות, שפשוט יקחו קצת אוויר לנשימה.

אופיר אקוניס: המכוניות שנוסעות בצד שמאל, שהן קצת יותר מהירות, פתאום מוצאות עצמן מאחורי משאית נגררת, עם שני חלקים, שעוקפת את רעותה, ולפעמים עוקפת אפילו משאית מאותה חברה.

אופיר אקוניס: אולי תוכל להוציא איזה מכתב או הוראה, פשוט שינהגו קצת יותר בנחת.

גבי בן הרוש: נעשה את זה בשמחה.

גבי בן הרוש: אני מקבל את זה.

גבי בן הרוש: תאמין לי, אני עולה לירושלים ורואה את המשאיות.

גבי בן הרוש: היתה פנייה של השר לעשות פיילוט, לנסות במשך חודשיים שמשאיות עד 10 בבוקר לא יעברו שם.

גבי בן הרוש: אני אומר לכם, זה שערורייה.

גבי בן הרוש: התשתיות כאן מבחינתנו בעייתיות מאוד.

גבי בן הרוש: אנחנו בבעיה ופניתי למע"צ וגם למשטרה.

גבי בן הרוש: אני מוכן לעשות את הפיילוט, אבל איפה אוכל לעצור?

גבי בן הרוש: אין שוליים.

אופיר אקוניס: נכון.

אופיר אקוניס: אגב, יש הצעת חוק של חבר הכנסת אופיר פינס-פז שאוסרת את הנסיעה למשאיות בין 7-10 בבוקר.

אופיר אקוניס: כאשר התחלתי הידברות לא פורמלית בנושא הזה הבנתי, אם אני לא טועה מן המשטרה, שאין למשאיות היכן לעמוד בינתיים בשעות הללו.

אופיר אקוניס: זאת הצעת חוק בעייתית מאוד לביצוע.

אופיר אקוניס: היא טובה מאוד ברמה הדקלרטיבית אבל צריך לבחון כיצד לבצע אותה.

אופיר אקוניס: נקיים עליה הידברות נפרדת, לא כרגע.

אופיר אקוניס: לגבי כביש מספר 1, נמצאים כאן נציגי משרד התחבורה.

אופיר אקוניס: יש שם קטסטרופה תחבורתית שמביישת ממש את המדינה.

אופיר אקוניס: צריך למצוא מה לעשות עם הדבר הזה.

אופיר אקוניס: לא ייתכן שכל יום במוקד התנועה תהיה אותה הודעה, שמשורש ועד נווה אילן, וזה במקרה הטוב, או משורש ועד הראל יש פקק בגלל איזו מכונית שנתקעת או בגלל אוטובוס שנתקע, כי משהו קורה שם.

אופיר אקוניס: צריך לבדוק מה קורה עם הכביש הזה.

אופיר אקוניס: התוואי באמת היסטורי אבל אולי אנחנו צריכים לחשוב גם על העתיד, אם כי באמת כביש 443 הוא אלטרנטיבה מעולה לנוסעים לירושלים.

אופיר אקוניס: אני מציע שתקראי את התקנות.

אופיר אקוניס: אני רואה שיש כאן בגדול הסכמה בעניין הזה.

גבי בן הרוש: הייתי מבקש, ברשותך, כי אני לא רואה כאן חברי כנסת נוספים - - -

אופיר אקוניס: אאשר את זה ברוב קולי ...

חוה ראובני: תקנות התעבורה (שינוי התוספת העשירית), התשס"ט-2009 "בתוקף סמכותי לפי סעיף 70 לפקודת התעבורה, ובאישור ועדת הכלכלה של הכנסת לפי סעיף 21א(א) לחוק-יסוד: הכנסת, וסעיף 2(ב) לחוק העונשין, התשל"ז-1977, אני מתקין תקנות אלה: תקנה 1 – תיקון התוספת העשירית בתוספת העשירית לתקנות התעבורה, התשכ"א-1961 – (1) פרט 9 יימחק; (2) בסופה יבוא: "10 רכב מסוג O4 11 רכב מסוג N3".

חוה ראובני: " אנחנו מבקשים למחוק את פרט 9 – רכב מסוג נתמך רכין שחייב בלוחית רישוי שלישית – כי הוא כלול בקבוצה הרחבה יותר החדשה של "רכב מסוג O4" – זה נתמכים ונגררים מעל 10 טון.

חוה ראובני: פרט 9 הקיים כלול בפרט 10, לכן הפך להיות מיותר.

חוה ראובני: פרט 11 הוא רכב מסוג N3.

חוה ראובני: תקנה 2 – תחילה "תחילתן של תקנות אלה ששה חודשים מיום פרסומן.

חוה ראובני: " אנחנו מבקשים שהתחילה תהיה 6 חודשים מיום פרסום התקנות, שיהיה זמן לכל המשאיות להתקין את לוחיות הרישוי הנוספות.

אופיר אקוניס: חצי שנה זה זמן מספיק להתקנת הלוחיות.

גבי בן הרוש: בלאו הכי אנו עושים את זה לפני הרישוי.

גבי בן הרוש: נעשה את זה אפילו קודם לכן.

אופיר אקוניס: לא נותר לי אלא לאשר את תקנות התעבורה (תיקון מס' ...), התשס"ט-2009, בדבר לוחית זיהוי שלישית.

אופיר אקוניס: תודה רבה.

אופיר אקוניס: התקנות מאושרות.